ষাটের দশকের প্রারম্ভে মাত্র তিন জন ছাত্র নিয়ে ক্ল্যারা শুরু করেন ক্যানলিটের গ্র্যাজুয়েট কোর্স। ২০১৩ সালে ক্ল্যারার প্রয়াণে তদানীন্তন ইয়র্কের প্রেসিডেন্ট ড. ম্যামদাউ শোকরি তাঁর শোকভাষণে বলেন, “সত্তরের দশকে এসে ইয়র্কে ক্যানলিটের শিক্ষাদান ও গবেষণার ক্ষেত্রে যে নীরব বিপ্লব সংসাধিত হয়েছে, তা সময়ের চাইতেও দ্রুত, যুগান্তকারী এবং ক্যানাডার কোথাও তা হয় নি। ক্যানলিট বিপ্লবের এই মাত্রা অর্জন ক্ল্যারার কর্মনিষ্ঠারই প্রতিদান। তিনি যদি ক্যানলিটের একজন চ্যাম্পিয়ন হয়ে থাকেন, তাহলে তিনি সামগ্রিকভাবে ইয়র্ক ইউনিভার্সিটিরও একজন চ্যাম্পিয়ন। তাঁর এই অবদানের জন্যেই ২৪ মে ২০০৫ ইয়র্ক বিশ্ববিদ্যালয়ের আর্কাইভের নাম পরিবর্তন করে ‘দ্য ক্ল্যারা থমাস আর্কাইভস অ্যান্ড স্পেশাল কালেকশন্স’ নামে নতুনভাবে নামকরণ করা হয়েছে। শুধু তাই নয়, তাঁকে সন্মানজনক ডিগ্রি প্রদান করা হয়েছে ইয়র্ক, ব্রক ও ট্রেন্ট বিশ্ববিদ্যালয় থেকে।”